KOMMISSIONENS FORORDNING (EF) Nr. 2943/95 af 20. december 1995 om gennemførelsesbestemmelser til Rådets forordning (EF) nr. 1627/94 om generelle bestemmelser for de særlige fiskeritilladelser

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1627/94 af 27. juni 1994 om generelle bestemmelser for de særlige fiskeritilladelser (1), særlig artikel 13, stk. 2, og artikel 16, og

ud fra følgende betragtninger:

Der bør fastlægges retningslinjer for fremsendelse til Kommissionen af relevante oplysninger om EF-fiskerfartøjer med henblik på udstedelse af særlige fiskeritilladelser, samt kriterier for Kommissionens gennemgang af disse oplysninger;

hvis bestemmelserne overtrædes af et fiskerfartøj, der fører et tredjelands flag, bør det være muligt for skibets reder at fremsætte bemærkninger til de iværksatte foranstaltninger;

der bør fastlægges en samarbejdsprocedure for medlemsstaternes myndigheder for at lette udvekslingen af oplysninger i tilfælde af manglende overholdelse af Fællesskabets retsforskrifter;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -

UDSTEDT FØLGENDE FORORDNING:

Artikel 1

Der fastsættes med denne forordning gennemførelsesbestemmelser til artikel 7, 8, 10 og 13 i forordning (EF) nr. 1627/94.

KAPITEL 1

Tilladelse til fiskeri inden for Fællesskabets fiskeriområde og på åbent hav

Artikel 2

1. Medlemsstaterne fremsender til Kommissionen, mindst én måned inden fiskeriet går i gang, et forslag til en liste over EF-fiskerfartøjer, som kan forventes at udøve en fiskeriaktivitet, der er omfattet af de i forordning (EF) nr. 1627/94, stk. 7, omhandlede adgangsbetingelser, samt oplysninger, der gør det muligt at kontrollere, om listen er i overensstemmelse med de relevante bestemmelser i fællesskabsretten, herunder information vedrørende evaluering af fiskeriindsatsen.

2. Listen over fartøjerne skal bl.a. omfatte de oplysninger, der er omhandlet i bilag I til forordning (EF) nr. 1627/94.

3. Listen over fartøjerne og de supplerende oplysninger fremsendes til Kommissionen helst pr. edb eller med elektronisk post.

4. Den frist, der er angivet i artikel 7, stk. 2, i forordning (EF) nr. 1627/94, er at regne fra datoen for modtagelse af alle relevante oplysninger.

Artikel 3

1. Medlemsstaterne meddeler Kommissionen den endelige liste over de fartøjer, til hvilke der er udstedt fiskeritilladelser, inden for en frist på 30 dage efter udstedelsen af disse.

2. I tilfælde af modifikationer til den endelige liste skal informationer, som krævet jf. artikel 2, stk. 1, modtages af Kommissionen mindst tolv arbejdsdage før starten af fiskeriaktiviterne.

Den endelige liste forbliver gyldig, indtil den er eksplicit eller implicit ugyldiggjort af medlemsstaten.

3. Medlemsstaterne underretter øjeblikkeligt Kommissionen om enhver hel eller delvis tilbagekaldelse eller suspension af en særlig fiskeritilladelse og anfører årsagerne hertil.

Artikel 4

Senest den 15. november hvert år fremsender medlemsstaterne oplysninger vedrørende de specifikke nationale ordninger for fiskeritilladelser, der er omhandlet i artikel 8 i forordning (EF) nr. 1627/94, hvis der indføres sådanne ordninger.

KAPITEL 2

Tilbagekaldelse eller suspension af fiskeritilladelser udstedt til fartøjer fra tredjelande

Artikel 5

Medlemsstaterne giver underretning om alle konstaterede overtrædelser, jf. artikel 10, stk. 1, i forordning (EF) nr. 1627/94, med angivelse af fartøjets navn, dets ydre identifikationsmærke, dets internationale radiokaldesignal, det pågældende tredjeland, skibsførerens og rederens navn og adresse, en detaljeret beskrivelse af de konstaterede forhold, strafferetlig forfølgning, administrative sanktioner eller andre foranstaltninger, der er truffet, samt enhver endelig afgørelse, der er truffet af en instans i denne forbindelse.

Artikel 6

1. Kommissionen gennemgår alle underretninger om konstaterede overtrædelser, begået af fartøjer, der fører et tredjelands flag, og vurderer alvoren heraf under hensyntagen til de strafferetlige og administrative afgørelser, der er truffet af medlemsstaternes myndigheder og til den økonomiske fordel, rederen kunne have opnået, samt konsekvenserne af de konstaterede forhold for fiskeressourcerne.

Med forbehold af bestemmelserne i fiskeriaftalen med det pågældende tredjeland kan Kommissionen med hensyn til det pågældende fartøj, efter at have givet rederen lejlighed til at fremsætte sine bemærkninger til den påståede overtrædelse, alt efter hvor alvorlig overtrædelsen er, træffe afgørelse om:

- suspension af den særlige fiskeritilladelse

- tilbagekaldelse af den særlige fiskeritilladelse, eller

- udelukkelse af det pågældende fartøj fra den liste over fartøjer, der kan opnå en særlig fiskeritilladelse for det følgende kalenderår.

2. Kommissionens afgørelse træffes først 15 dage efter rederens modtagelse af meddelelsen om den påståede overtrædelse.

KAPITEL 3

Almindelige og endelige bestemmelser

Artikel 7

1. De myndigheder, der har konstateret overtrædelsen, yder den nødvendige bistand til flagmedlemsstatens myndigheder for at sætte denne i stand til at iværksætte de procedurer, der er omhandlet i artikel 13, stk. 1, i forordning (EF) nr. 1627/94.

2. Denne bistand kan bl.a. gå ud på, at der fremsendes bilag, at der stilles beviser for overtrædelse til rådighed, og at repræsentanter for de førstnævnte myndigheder afgiver vidneforklaring for en domstol i medlemsstaten.

3. De myndigheder, der har konstateret overtrædelsen, giver flagmedlemsstaten meddelelse om alle fartøjer, der ikke efterlever forpligtelserne i forbindelse med de sanktioner, der er blevet iværksat over for dem.

4. Medlemsstaterne underretter Kommissionen og flagmedlemsstaten om den strafferetlige forfølgning, administrative sanktioner eller andre foranstaltninger, der er iværksat, samt om enhver instans' endelige afgørelse om fartøjer, der fører dennes flag, og med hensyn til hvilke man har konstateret en overtrædelse.

Artikel 8

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. december 1995.

På Kommissionens vegne

Emma BONINO

Medlem af Kommissionen

(1) EFT nr. L 171 af 6. 7. 1994, s. 7.